กรมการข้าว ร่วมเปิดการฝึกอบรม เชิญ 4 ประเทศกลุ่มน้ำโขง ร่วมหารือพัฒนามาตรฐานการผลิตข้าวอย่างยั่งยืน
นายณัฏฐกิตติ์ ของทิพย์ รองอธิบดีกรมการข้าว ร่วมกับนายหวัง หลี่ผิง ทูตพาณิชย์แห่งสถานเอกอัครราชทูตจีนประจำประเทศไทย และนายสุริยัน วิจิตรเลขการ ผู้อำนวยการสถาบันความร่วมมือเพื่อพัฒนาเศรษฐกิจลุ่มน้ำโขง ร่วมเป็นประธานในพิธีเปิดการฝึกอบรม Reginal Training Program on Food Safety and Market Access for Rice in the Lancang-Mekong Region ผ่านระบบออนไลน์ ภายใต้โครงการการพัฒนาและดำเนินการด้านมาตรฐานการผลิตข้าว ซึ่งเป็นความร่วมมือในอนุภูมิภาคล้านช้าง-แม่โขง จัดขึ้นระหว่างวันที่ 22 – 26 พฤศจิกายน 2564 ที่จังหวัดขอนแก่น ผ่านระบบออนไลน์ การฝึกอบรมในระดับอนุภูมิภาคลุ่มน้ำโขง ในหัวข้อ ความมั่นคงทางอาหารและการเข้าถึงตลาดข้าว สำหรับประเทศในอนุภูมิภาคลุ่มน้ำโขง อันประกอบด้วยผู้เข้ารับการฝึกอบรมจากประเทศสมาชิกลุ่มน้ำโขง ประเทศละ 4 ราย ได้แก่ กัมพูชา ลาว เมียนมา เวียดนาม และไทย เพื่อสร้างความเข้าใจร่วมกันในการพัฒนามาตรฐานร่วมในการผลิตข้าว โดยเน้นการผลิตข้าวอย่างยั่งยืน และการพัฒนาสินค้าข้าวที่มีคุณภาพและปลอดภัยต่อผู้บริโภค การแลกเปลี่ยนความรู้ความเข้าใจในมาตรฐานการผลิตข้าว เพื่อสามารถพัฒนาให้สามารถใช้เป็นแนวทางสำหรับการเสริมสร้างการจัดทำมาตรฐานการผลิตข้าวร่วมกัน นำไปสู่การสนับสนุนการค้าขายร่วมกันในอนุภูมิภาค ตลอดจนแสวงหาแนวทางในการพัฒนาเพื่อการค้าในระดับสากล เสริมสร้างรายได้ให้แก่เกษตรกรผู้ปลูกข้าวและผู้มีส่วนเกี่ยวข้องของอนุภูมิภาคล้านช้าง-แม่โขง และเสริมสร้างการพัฒนาข้าวที่ยั่งยืนให้สามารถตอบสนองเศรษฐกิจ สังคมและสิ่งแวดล้อม ในอนุภูมิภาคลุ่มน้ำโขง ด้วยกลไกความร่วมมือในการพัฒนาและจัดทำมาตรฐานการผลิตข้าวร่วมกันของประเทศสมาชิก โดยมีผู้เชี่ยวชาญจากหน่วยงานของไทยจากภาครัฐและองค์กรระหว่างประเทศเข้าร่วม รวมทั้งผู้เชี่ยวชาญจากสถาบันวิทยาศาสตร์การเกษตรของจีน เข้าร่วมในการบรรยายฝึกอบรมครั้งนี้